Ńdɔ ebúg Ńtondôbə é ngázu kwí ábə ma nâ: 2Ǎ mɔ̂n mod, vəŋan ḿfág yā miǹkǒl mí Ísraɛ̂l, o kǔli bɔ́ mam. 3Wayi kɔ́bɔ̄ naa: ǎ miǹkǒl mí Ísraɛ̂l, vógólán ebúg Ǹtondôbə Zambá, éyə Ǹtondôbə Zambá ā kɔ́bɔ̄ ná ású miǹkǒl mīńnén ai miǹkǒl mīńtɔ̄g ai mim̀bígílí ai bidzəgəze: Ma nyɔ́ māzu mína lóm ókəŋ bítá, mayi mǎn bwé mə̄bódā mə́ ngogolán máán. 4Balatâr báán bâyi mǎn tsamban, məkomán mə́ ndóan otú máán mâyi mǎn bwêban, mayi kpě mim̀bim myáán ósú bəzəzə̌ bəzambá báán. 5Mayi woa mim̀bim mí bɔ́n bə́ Ísraɛ̂l ósú bəzəzə̌ bəzambá bábán, mə́ mǎn fə tsǎm bivɛ̌s byábán ai balatâr bə́sə. 6É vóm ósə mǐ tɔ̄á, bətísɔn bâyi man tsamban, məbódā mə́ ngogolán ǹdámán ǹdámán, ḿból yə̄ nâ balatâr báán bə́ man bóle, mvid dzáán é man bwêban, təgě fə dzɔ bǎd yēn ai dís, məkomán mə́ ndóan otú máán mə́ mān bóle, bikokoma byáán bí māná ai sí. 7Bâyi ku ai məvə́ŋ á nyɔ́l á zāŋ dzāān, eyɔ̌ŋ tē hḿ myāyi yə̌m naa mǎ mə̄ nə́ Ńtondôbə. 8Hədá mayi líg bə̄vóg, ébálá bə́tē bâyi mína bɔ̌ məbugǎ yā ókəŋ bítá á zāŋ məyɔŋ, éyɔŋ myǎyi mǎn tsamban á zāŋ məyɔŋ. 9Eyɔ̌ŋ tē hḿ ébá báyi lígī bâyi ma tsog, á zāŋ mə́yɔ̌ŋ yā báyi tɔbɔ̌ miǹkóm; bɔ́ yā māyi bwé mīńnə́m mí ngobindǎ yā mí ngádzóge ma ai é mís yā mábɔ ngobinda ai mvǐd bəzəzə̌ bəzambá. Bâyi wóg nyīē ai bɔ́ bə́bēn, ású ábé ásə̄ bə́ ngábɔ ai bəbə̂ mim̀bɔán bábán. 10Eyɔ̌ŋ tē hḿ bâyi yə̌m naa mǎ mə̄ nə́ Ńtondôbə. Ma ndzí kig kɔ́bɔ̄ á zəzə nâ mayi bɔ́ kūb ábé ásə̄ dí.